Κύριε Πρόεδρε, αξιότιμα μέλη,

Εκ μέρους των εκπαιδευτικών της Ειδικής Εκπαίδευσης σας ευχαριστώ για την πρόσκληση συμμετοχής. Υπογραμμίζω επίσης τη σημειολογική αξία του γεγονότος ότι δίπλα στο έδρανό μου βρίσκεται ο κ. Νάστας, εκπρόσωπος των ανθρώπων με αναπηρία.

Σχετικά με το θέμα μας, οι προλαλήσαντες μίλησαν για την «εμβληματική ιστορία» και το «έντιμο παρόν» του Παιδαγωγικού Ινστιτούτου που όμως είναι «σπάταλο» και «μη βιώσιμο». Αναζητείται έτσι μια ευέλικτη μη γραφειοκρατική δομή που θα συνεχίσει να υποστηρίζει την Εκπαίδευση. Κάτι τέτοιο μοιάζει ιδιαίτερα λειτουργικό και καταρχήν θεωρώ ότι κινείται στην σωστή κατεύθυνση, δεδομένης της **δημοσιονομικής αναγκαιότητας**.

Από την άλλη, θεωρώ ότι το **ιστορικό όνομα** του «Παιδαγωγικού Ινστιτούτου» δίνει, ως όρος, έμφαση στην Παιδαγωγική, σε αντίθεση με την ονομασία «Ινστιτούτο Εκπαιδευτικής Πολιτικής», ο οποίος επικεντρώνει στην Πολιτική. Εάν ερωτούμαι, ως δάσκαλος, προτιμώ το Παιδαγωγική από το Πολιτική, προτιμώ τη συνέχεια του ονόματος Παιδαγωγικό Ινστιτούτο από τον όρο Ινστιτούτο Εκπαιδευτικής Πολιτικής.

Ταυτόχρονα ενώ θεωρητικά αποζητούμε ενοποίηση της έρευνας, του σχεδιασμού και της εφαρμογής, η ύπαρξη ενός **δεύτερου Ινστιτούτου**, του «Ινστιτούτου Ψηφιακής Πολιτικής και Εκδόσεων» δίπλα στο Ινστιτούτο Εκπαιδευτικής Πολιτικής μοιάζει με σχήμα οξύμωρο. Μάλιστα, το Ινστιτούτο Ψηφιακής Πολιτικής και Εκδόσεων με Πρόεδρο επιστήμονα της Πληροφορικής αναλαμβάνει «το σχεδιασμό, την οργάνωση και το συντονισμό της παραγωγής και διανομής των σχολικών βιβλίων»!

Επίσης, το Ινστιτούτο Εκπαιδευτικής Πολιτικής προβλέπεται να μην «έχει **εξειδικευμένες** οργανικές θέσεις». Με απλά λόγια θα μπορούσαν όλα τα μέλη του να ασχοληθούν με όλα τα θέματα. Κάτι τέτοιο αντίκειται στην πρόοδο βάσει της βαθιάς επιστημοσύνης, καθώς και στις αρχές της ολιστικής, συστημικής προσέγγισης των θεμάτων, όπου κάθε επιστήμονας προσφέρει εμπεριστατωμένα την άποψή του από την οπτική γωνία της επιστήμης και ειδίκευσής του.

Τέλος, το Ινστιτούτο Εκπαιδευτικής Πολιτικής θα θέλαμε να είναι **ισχυρού κύρους,** να απαρτίζεται από επιστήμονες υψηλών προσόντων. Όμως, προβλέπεται τα μέλη, να «λαβαίνουν διευκολύνσεις για να εκπονήσουν διδακτορικές διατριβές» (σελ. 5 πρόσκλησης). Δηλαδή, τη στιγμή που σχεδόν σε κάθε σχολείο μας υπάρχουν εκπαιδευτικοί με διδακτορικό, ο πλέον καθοδηγητικός φορέας της εκπαίδευση δεν θα το προαπαιτεί για τα μέλη του!

Με τις ανωτέρω σκέψεις, καταθέτω την ανάγκη καλού σχεδιασμού του νέου θεσμού, ο οποίος πιστεύω, πρέπει να εκμεταλλευτεί τη βαθιά τεχνογνωσία των υπαρχόντων υπό κατάργηση δομών και ανθρώπων που τις στελεχώνουν. Ενός νέου θεσμού ό οποίος θα χαρακτηρίζεται από επιστημοσύνη, βαθιά εμπειρία, πρωτοπορία, ευελιξία και διάθεση για προσφορά.

Αδριανός Γ. Μουταβελής,

Σχολικός Σύμβουλος Ειδικής Αγωγής & Εκπαίδευσης